Aktiv livsstil

En **aktiv livsstil** er en livsstil som integrerer fysisk aktivitet i hverdagslige rutiner, som å gå til butikken (ærend) eller sykle til jobben (pendling). En aktiv livsstil bidrar til en sunnere livsstil, bedre helse, økonomi og livskvalitet. Det er ikke et formelt treningsprogram, men betyr at man inkluderer fysisk aktivitet i hverdagen.

Gangbarhet og sykkelbarhet må økes for å oppmuntre til fysisk aktivitet, og er et fokusområde for byplanleggere, arkitekter, trafikkingeniører, folkehelsepersonell, aktivister og andre fagfolk. Eksempler er å bygge fortau, fotgjengerfelt, sykkelveg og andre måter for barn og voksne trygt til skole og jobb. Rekreasjonsmuligheter (parker, treningssenter, og så videre) nær hjemmet eller arbeidsplassen, turstier og sykkelveger for trening og transport bidrar også til en mer aktiv livsstil. 

## Anbefalt minimum
Det finnes ulike definisjoner for hvor mye man bør bevege seg for å kalle livsstilen for «aktiv». Én definisjon fra 2019 er at folk ukentlig trenger minst 150 minutter moderat fysisk aktivitet eller 75 minutter har fysisk aktivitet.

Norske myndigheter har anbefalt 30 minutter hver dag tilsvarende hurtig gange. Ulike råd kan gjelde for barn, unge, voksne, eldre og gravide.

## Fordeler
Det er mange helserelaterte fordeler ved å være fysisk aktiv og leve et aktivt liv. Aktiv livsstil bidrar til å redusere risikoen for kroniske sykdommer, forbedrer generell helse og velvære, reduserer stress, minimerer medisinske kostnader, bidrar til å opprettholde en sunn kroppsmasse, balanse og kroppsholdning, sunne og sterke bein og muskler. Det kan også bedre søvnmønsteret og forebygge risikofaktorer for hjertesykdom som kolesterolnivåer i blodet, diabetes og høyt blodtrykk.

## Typer fysisk aktivitet
Medisinske fagfolk anbefaler fire kategorier fysisk trening:

# Utholdenhet: Øker hjertefrekvensen og styrker hjerte (kondisjon) og lungene (oksygenopptak). Eksempler inkluderer dans, skøyter, gå i trapper, sykling, svømming og rask gange.
# Tøying: Forbedrer kroppens bevegelighet og evne til å holde muskler og ledd avslappet. Eksempler inkluderer hagearbeid, støvsuging, golf og tøyeøvelser, for eksempel når man våkner eller før og etter trening, for å forhindre skade.
# Balanse: God balanse reduserer risikoen for å falle, og fokuserer først og fremst på å styrke underkroppen. Eksempler: Stå opp etter å ha satt seg, tai chi eller å stå på en enkelt fot.
# Styrketrening: Bygger og vedlikeholder muskler, samtidig som bein holdes sterke. Eksempler inkluderer å rake av løv, bære dagligvarer, gå i trapper, løfte frivekter og gjøre armhevinger.

## Se også
* Aktiv transport, umotorisert transport drevet av menneskelig fysisk aktivitet
* Basalmetabolisme, mengden energi kroppen forbrenner når den hviler
* Bilavhengighet, når en by favoriserer biler fremfor andre transportmidler
* Gatetun, veg med blandet trafikk på fotgjengernes premisser
* Nyttesykling, sykling som transportmiddel
* Overvekt
* Stillesittende livsstil, livsstil med mye sitting og ligging, og svært lite eller ingen trening
* Sykkelvennlig, utforming og tiltak som gjør det enklere, attraktivt og tryggere å sykle i trafikken
* Trygg Trafikk, norsk organisasjon for trafikksikkerhet
* Urban vitalitet, hvor mye et byrom brukes

## Referanser